Skopje 26. januára (TASR) - Vyše 152 miliónov dolárov bude stáť Macedónsko rozsiahla reforma ozbrojených síl, ktorá by mala krajinu viac priblížiť štandardom Severoatlantickej aliancie.
Ako oznámilo ministerstvo obrany v Skopje, macedónske ozbrojené sily prejdú drastickou transformáciou v priebehu nasledujúceho roka. V rámci nej sa doterajšie tri vojenské brigády na špeciálne protiteroristické akcie zredukujú na dve veľké.
Posledný balíček reforiem sa definoval počas návštevy expertného tímu NATO v Skopje na čele s generálom Oktom Ramatanom. Podľa v piatok zverejnených informácií macedónska armáda vytvorí tri elitné jednotky a ozbrojený pluk s výzbrojou nedávno získaných bojových tankov T-72. Tieto jednotky budú mať základňu v mestách Kičevo v západnom a Štip vo východnom Macedónsku.
Minister obrany Vlado Popovski ohlásil reformy ozbrojených síl v decembri minulého roka. Podľa jeho slov nová stratégia smerom k plneniu noriem NATO bude spočívať v rýchlom nasadení a významnom použití obrnených jednotiek a vzdušných síl.
Oznámenie vojenských reforiem nasledovalo po významnom posilnení macedónskych ozbrojených síl v minuloročnom povstaní etnických Albáncov. Počas tohto povstania macedónska armáda získala štyri stroje Su-25 na pozemné útoky, 12 ozbrojených vrtuľníkov Mi-12 D/K a 31 hlavných bojových tankov T-72 z Ukrajiny.
Sedemmesačné boje medzi macedónskymi bezpečnostnými silami a albánskymi separatistami z Národnej oslobodzovacej armády (UCK) počas hlavnej krízy od februára do augusta 2001 nastolili početné otázky o schopnosti armády viesť rozsiahle protipovstalecké operácie.